
ВОВЕД
I. ОЦЕНА НА СОСТОЈБИТЕ И ПРИЧИНИ ЗА ДОНЕСУВАЊЕ НА ЗАКОНОТ
Пописот на земјоделството претставува масовна, сложена и скапа статистичка операција на официјалната статистика според единиците што ги опфаќа, белезите за кои собира податоци, бројот на учесниците при неговото спроведување, обемот и времетраењето на обработката на податоците и потребните финансиски средства за неговата реализација.
Во изминатиот период, пописи на земјоделството во Република Северна Македонија (вкупно три) се спроведени во 1960, 1969 и 2007 година. Одредени прашања за земјоделството беа содржани и во пописите на населението во 1994, 2002 и 2021 година. 
Последниот попис на земјоделството во Република Северна Македонија беше спроведен во 2007 година врз основа на одредбите од Законот за попис на земјоделството во Република Македонија, 2007 година („Службен весник на Република Македонија“ бр. 39/06 и 113/06), кој беше донесен за реализација на оваа цел. 
Во согласност со одредбите од Законот за државната статистика („Службен весник на Република Македонија“ бр. 54/97, 21/07, 51/11, 104/13, 42/14, 192/15, 27/16, 83/18 и 220/18 и „Службен весник на Република Северна Македонија“ бр. 31/20) и Програмата за статистички истражувања за периодот 2023 – 2027 година („Службен весник на Република Северна Македонија“ бр. 29/23 и 57/ 2025), Државниот завод за статистика треба да го спроведе четвртиот попис на земјоделството во Република Северна Македонија во октомври 2027 година. 
Државниот завод за статистика, како национален координатор на статистичкиот систем во државата, е цврсто определен што поскоро да спроведе попис на земјоделството во Република Северна Македонија, со што ќе бидат обезбедени ажурирани статистички податоци за македонското земјоделство. 
Пописите на земјоделството и структурните истражувања за земјоделските стопанства во ЕУ се спроведуваат во согласност со Регулативата за интегрирани земјоделски статистики (ЕК) 2018/1091. Во согласност со оваа регулатива, земјите членки и земјите кандидати за членство во ЕУ во 2020 година треба да спроведат попис на земјоделството, а во меѓу-пописниот период на три години се препорачува да се спроведе структурното истражување за земјоделските стопанства. 
Во европската пракса варијаблите што ќе се прибираат со пописот на земјоделството, односно со структурното истражување за земјоделските стопанства, се одредуваат со посебни регулативи за имплементација на основната регулатива и за оваа рунда пописи тоа се регулативите за имплементација (ЕК) на интегрирани земјоделски статистики (ИЗС) 2018/1874, 2021/2286 и 2024/2914, во кои се дефинирани варијаблите/модулите што треба да се приберат во 2020, 2023 и 2026 година. 
Со овој закон се врши усогласување со европските регулативи во областа на пописот на земјоделството. 
Имајќи ја предвид сложеноста на пописот како статистичка акција, се предлага сите прашања поврзани со подготовката и спроведувањето на пописот на земјоделството да се реализираат со донесување на Закон за пописот на земјоделството. 
II. ЦЕЛИ, НАЧЕЛА И ОСНОВНИ РЕШЕНИЈА НА ПРЕДЛОГ-ЗАКОНОТ
Законот, чие донесување се предлага, се заснова на следните начела:
- Транспарентност на процедурите и постапките во реализацијата на пописот
- Неутралност и објективност во сите фази на пописот
- Стручна независност на надлежните органи и користење научни основи во методолошкиот пристап и подготовката на резултатите и
- Доверливост и заштита на индивидуалните податоци од пописот.
Пописот на земјоделството во 2027 година треба да обезбеди сеопфатност на пописните единици, истовременост на спроведувањето на пописот во точно дефиниран период, а добиените податоци да се однесуваат на ист дефиниран критичен момент.
Притоа ќе се води сметка да се запази принципот на индивидуално попишување во пописните единици со единствена примена на единствени дефиниции и класификации на единиците и нивните белези, како и на единствена обработка на податоците.
Податоците што се прибираат со пописот претставуваат доверливи податоци и се користат само за статистички цели.
III. ОЦЕНА НА ФИНАНСИСКИТЕ ПОСЛЕДИЦИ ОД ПРЕДЛОГ-ЗАКОНОТ ВРЗ БУЏЕТОТ И ДРУГИТЕ ЈАВНИ ФИНАНСИСКИ СРЕДСТВА 
Спроведувањето на Пописот на земјоделството во 2027 година ќе предизвика финансиски импликации врз Буџетот на Република Северна Македонија за тековната година во која треба да се спроведе Пилот пописот, за годината во којашто ќе се спроведува Пописот, како и за годината по Пописот, за обработка и дисеминација на податоците од Пописот.

IV. ПРОЦЕНА НА ФИНАНСИСКИТЕ СРЕДСТВА ПОТРЕБНИ ЗА СПРОВЕДУВАЊЕ НА ЗАКОНОТ И НАЧИНОТ НА НИВНОТО ОБЕЗБЕДУВАЊЕ, КАКО И ПОДАТОЦИ ЗА ТОА ДАЛИ СПРОВЕДУВАЊЕТО НА ЗАКОНОТ ПОВЛЕКУВА МАТЕРИЈАЛНИ ОБВРСКИ ЗА ОДДЕЛНИ СУБЈЕКТИ
Вкупно потребните средства за организирање, подготовка, спроведување и обработка на пописот ќе се обезбедат во рамките на средствата обезбедени во Буџетот на Република Северна Македонија за тековната година.
Ако се обезбедат средства и од меѓународни донатори, износот на средствата што ќе бидат обезбедени од Буџетот ќе се намали во висина на обезбедените средства од донаторите.
Финансиските аранжмани за средствата што ќе бидат обезбедени од меѓународни организации ќе бидат специфицирани со договори или меморандуми за разбирање. 
V. ПРЕГЛЕД НА РЕГУЛАТИВИ ОД ДРУГИ ПРАВНИ СИСТЕМИ И УСОГЛАСЕНОСТА НА ПРЕДЛОГ- ЗАКОНОТ СО ПРАВОТО НА ЕВРОПСКАТА УНИЈА
Европска регулатива
· Регулатива (ЕК) за интегрирани земјоделски статистики (ИЗС) 2018/1091
· Регулатива (ЕК) за имплементација на ИЗС 2018/1874 
· Регулатива (ЕК) за имплементација на ИЗС 2021/2286 и
· Регулатива (ЕК) за имплементација на ИЗС 2024/2914.










ПРЕДЛОГ-ЗАКОН 
ЗА ПОПИСОТ НА ЗЕМЈОДЕЛСТВОТО ВО РЕПУБЛИКА СЕВЕРНА МАКЕДОНИЈА,                        2027 ГОДИНА
 I. ОПШТИ ОДРЕДБИ 
Член 1
	Со овој Закон се уредуваат подготовката, организацијата и спроведувањето на Пописот на земјоделството во Република Северна Македонија, 2027 година (во натамошниот текст: Пописот), односно единиците што ќе бидат опфатени со Пописот, пописните реони, надлежниот орган за организација и спроведување на Пописот, начинот на извршување на Пописот и ангажирањето на учесниците, стручните тела и другите учесници во спроведувањето на Пописот, употребата на јазиците во Пописот, користењето, чувањето и заштитата на податоците од Пописот, обработката и објавувањето на податоците од Пописот, информирањето на населението за целите и значењето на Пописот и неговото финансирање.
Член 2
Определени поими употребени во овој Закон го имаат следното значење:
1. Попис на земјоделството е сеопфатно статистичко истражување што се спроведува во определени временски интервали со цел да се приберат податоци за бројот на земјоделските стопанства и за нивната структура и активности и други информации за потребите на официјалната статистика. 
2. Официјалната статистика ги опфаќа статистичките податоци кои се прибираат, обработуваат и објавуваат од Државниот завод за статистика и овластените носители во согласност со Законот за државна статистика и програмата за статистички истражувања. 
3. Постпописно истражување е дополнителна контрола на веродостојноста на опфатот на пописните единици и контрола на квалитетот на одговорите прибрани во текот на спроведувањето на Пописот на земјоделството. 
4. Земјоделско стопанство претставува техничка и економска единица под единствено управување што врши земјоделско производство.
5. Единици на попишувањето се семејните земјоделски стопанства и деловните субјекти што вршат земјоделска активност во согласност со Националната класификација на дејностите (НКД), рев. 2.1. 
6. Семејно земјоделско стопанство претставува земјоделско стопанство на кое физичкото   лице земјоделец врши земјоделска активност заедно со членовите на домаќинството, има единствено управување, заеднички ги користи средствата за работа и работната сила. 
7. [bookmark: _Hlk198278875]Носител на семејното земјоделско стопанство е полнолетно лице што е одговорно за управување со земјоделското стопанство и кое истапува во име и за сметка на семејното земјоделско стопанство. 
Носител на земјоделското стопанство што е правно организирано како трговско друштво или друго правно лице утврдено со закон е самото правното лице, а одговорното лице (менаџер) на правното лице истапува во име и за сметка на тоа земјоделско стопанство.
8. Земјоделската активност, за потребите на овој Попис, ги опфаќа следните дејности: 
· Одгледување едногодишни, двегодишни и повеќегодишни култури
· Одгледување растенија за семенски и за саден материјал
· Одгледување добиток
· Мешовито земјоделско производство
· Одржување на земјоделското земјиште во добра земјоделска и еколошка состојба.
9. Користено земјоделско земјиште е земјиштето што се обработува/се користи за одгледување земјоделски култури. Тоа претставува збир од површините под користени ораници и бавчи, куќни градини, овоштарници, лозја, ливади, пасишта, расадници и површини под маслинки.
10. Куќна градина е земјоделска површина на која се одгледуваат земјоделски производи наменети за сопствена потрошувачка на членовите на земјоделското стопанство,  вообичаено мали парцели одделени од остатокот на земјоделското земјиште, најчесто покрај куќите.
11. Добиточна единица е стандардизирана единица мерка што овозможува агрегирање на разновидни категории добиток со цел да се овозможи нивно споредување. За да се овозможи агрегирање на разновидни категории добиток, се употребуваат коефициенти на добиточни единици.
12. Референтен период е утврден период или определен датум на кој се однесуваат податоците.
13. Други дополнителни (доходовни) активности на стопанството се активности за чие извршување се користат и ресурсите (објектите, машините) и продуктите на стопанството и кои носат одреден приход. Се вклучуваат: земјоделските и неземјоделските работи за други земјоделски стопанства, а се исклучуваат финансиските инвестиции и закуп на земјиштето. 
14. Пописен круг е дел од територијата на општината, формиран за потребите на пописот во која попишувачот го врши попишувањето. 





Член 3
 (1) Агрегираните (збирни) податоци, добиени од податоците собрани со Пописот, ќе се користат за:
· макроекономски планирања,
· научни и други истражувања и
· статистички цели. 
 (2) Индивидуалните податоци од Пописот може да се користат за воспоставување, водење и ажурирање на статистичките регистри што се во надлежност на Државниот завод за статистика.
Член 4
	Индивидуалните податоци за деловните субјекти и личните податоци за физичките лица (во натамошниот текст: индивидуални податоци) прибрани со Пописот претставуваат доверливи податоци и подлежат на заштита во согласност со одредбите на овој Закон, Законот за државната статистика („Службен весник на Република Македонија” бр. 54/97, 21/07, 51/11, 104/13, 42/14, 192/15, 27/16, 83/18 и 220/18 и „Службен весник на Република Северна Македонија” бр. 31/20) и Законот за заштитата на личните податоци („Службен весник на Република Северна Македонија” бр. 42/20 и 294/21). 
Член 5	
(1) Пописот ќе се спроведе во периодот од 01 октомври до 30 ноември 2027 година во траење од 30 денови.
(2) Постпописното истражување за статистичка контрола на опфатот и на квалитетот на податоците од Пописот ќе се спроведе по завршувањето на пописните активности и ќе трае 5 дена.   
(3) Пописот и постпописното истражување ќе се спроведат според состојбата на 30 септември 2027 година или за период од 12 месеци, заклучно со 30 септември 2027 година.
(4) Во случај да настанат вонредни околности што ќе го отежнат процесот на спроведување на пописните активности, истиот може да биде продолжен со решение на директорот на Државниот завод за статистика.


Член 6
(1) За потребите на подготовката и организацијата на Пописот, контролата на опфатот на единиците на Пописот, обработката и унапредувањето на квалитетот на прибраните податоци, Државниот завод за статистика има право на пристап до административните извори на податоци во државните органи и другите институции и на нивно користење како што се: Единствен регистар на земјоделски стопанства, Електронска база на податоци за идентификација и регистрација на животните, Систем за идентификација на земјоделски парцели, Графички регистар на улици и куќни броеви и административен Регистар на население.
(2) Носителите на административните извори на податоци се должни на барање на Државниот завод за статистика да овозможат бесплатно преземање на податоците од значење за Пописот, вклучувајќи ги и идентификаторите.
(3) Државниот завод за статистика е должен да ги спроведе сите мерки за заштита на податоците што се преземени од административните извори, во согласност со законот со кој се уредува државната статистика.
(4) Носители на административни податоци согласно со ставот (2) од овој член се: Министерството за земјоделство, шумарство и водостопанство, Агенцијата за храна и ветеринарство, Агенцијата за финансиска поддршка во земјоделството и руралниот развој, Агенција за поттикнување на развојот на земјоделството и други носители на административни збирки на податоци. 
II. ЕДИНИЦИ ОПФАТЕНИ СО ПОПИСОТ
Член 7
	Со Пописот ќе бидат опфатени: 
1. Семејните земјоделски стопанства ако ги исполнуваат условите од дефиницијата за земјоделско стопанство, утврдена со Методологијата за подготовка и спроведување на Пописот на земјоделството, односно ако ги исполнуваат следните услови:
- користат 2000 м2 (два декари или 0.2 хектари) или повеќе земјоделска површина, или
- користат помалку од 2000 м2, но поседуваат одреден минимален број добиток, живина или пчелни семејства, и тоа:
- 2 пораснати грла говеда, или
- 5 пораснати грла ситен добиток, или
- 3 пораснати грла ситен добиток и 1 пораснато говедо, или
- 80 броја порасната живина, или
- 50 пчелни семејства.
	Како ситен добиток се бројат овци, кози и свињи.
2. Деловните субјекти, земјоделските задруги, установи или други правни лица, како и претприемачите што се регистрирани со претежна дејност во областа на земјоделското производство и
3. Деловните субјекти и другите правни лица што се регистрирани за вршење дејности што не се поврзани со земјоделското производство, а кои имаат организациски единици во кои се извршуваат дејности поврзани со земјоделското производство. 
Член 8
	Единици што нема да бидат опфатени со Пописот се домаќинствата што имаат само куќни градини (за сопствена потрошувачка), односно домаќинствата што не ги исполнуваат условите од дефиницијата за земјоделско стопанство.
Член 9
	За единиците што се опфаќаат со Пописот на земјоделството во Република Северна Македонија, 2027 година, се прибираат следниве податоци:
1. Идентификациски податоци за земјоделското стопанство
2. Податоци за евиденцијата во Единствениот регистар на земјоделските стопанства во Министерството за земјоделство, шумарство и водостопанство
3. Податоци за органското производство и површините и/или за преод кон органско производство 
4. Управувањето и работната сила во семејното земјоделско стопанство со полово разделени податоци
5. Управувањето и работната сила во деловниот субјект од член 7, став 2 и 3 од овој Закон
6. Други дополнителни земјоделски и/или неземјоделски активности на стопанството
7. Користеното земјоделско земјиште
8. Добитокот и добиточното производство
9. Наводнувањето и ѓубрењето на земјиштето
10. Механизацијата и опремата и 
11. Користените мерки за рурален развој.


III. ПОПИСНИ РЕОНИ
Член 10
	За организациските потреби на Пописот, се определуваат 35 пописни реони и нивните седишта, и тоа: 

	Пописен реон
	Седиште
	Општини што влегуваат во Пописниот реон

	Пописен реон 1
	Берово

	Берово
Пехчево

	Пописен реон 2


	Битола


	Битола
Могила
Новаци

	 Пописен реон 3


	Велес


	Велес
Градско
Чашка

	Пописен реон 4


	Гевгелија


	Гевгелија
Богданци
Валандово
Дојран

	Пописен реон 5

	Гостивар

	Гостивар
Врапчиште
Маврово и Ростуше

	Пописен реон 6

	Дебар

	Дебар
Центар Жупа

	Пописен реон 7

	Делчево

	Делчево
Македонска Каменица

	Пописен реон 8

	Кавадарци

	Кавадарци
Росоман

	Пописен реон 9
	Кичево
	Кичево

	Пописен реон 10

	Кочани

	Кочани
Виница
Зрновци
Чешиново – Облешево

	Пописен реон 11

	Кратово

	Кратово
Пробиштип

	Пописен реон 12

	Крива Паланка

	Крива Паланка
Ранковце

	Пописен реон 13

	Крушево

	Крушево
Демир Хисар

	Пописен реон 14

	Куманово

	Куманово
Старо Нагоричане

	Пописен реон 15
	Липково
	Липково

	Пописен реон 16

	Македонски Брод

	Македонски Брод
Пласница

	Пописен реон 17

	Неготино

	Неготино
Демир Капија

	Пописен реон 18

	Охрид

	Охрид
Дебрца

	Пописен реон 19

	Прилеп

	Прилеп
Долнени
Кривогаштани

	Пописен реон 20

	Радовиш

	Радовиш 
Конче

	Пописен реон 21
	Ресен
	Ресен

	Пописен реон 22

	Свети Николе

	Свети Николе
Лозово

	Пописен реон 23

	Струга

	Струга
Вевчани

	Пописен реон 24

	Струмица

	Струмица
Василево

	Пописен реон 25

	Ново Село

	Ново Село
Босилово

	Пописен реон 26

	Тетово

	Тетово
Боговиње

	Пописен реон 27

	Теарце

	Теарце
Јегуновце

	Пописен реон 28

	Желино

	Желино
Брвеница

	Пописен реон 29

	Штип

	Штип
Карбинци

	Пописен реон 30


	Бутел


	Бутел
Центар
Чаир
Чучер – Сандево
Шуто Оризари

	Пописен реон 31

	Ѓорче Петров

	Ѓорче Петров
Карпош
Сарај

	Пописен реон 32

	Кисела Вода

	Кисела Вода
Аеродром
Сопиште

	Пописен реон 33

	Студеничани

	Студеничани
Зелениково

	Пописен реон 34

	Гази Баба

	Гази Баба
Арачиново

	Пописен реон 35

	Илинден

	Петровец
Илинден


Член 11
(1) За секој пописен реон се назначува по една Комисија за пописниот реон.
(2) Единиците на локалната самоуправа каде што е седиштето на Комисијата за соодветниот пописен реон, во соработка со Државниот завод за статистика, се должни да обезбедат работни простории за комисиите за пописните реони. 
IV. НАДЛЕЖЕН ОРГАН ЗА ОРГАНИЗАЦИЈА И СПРОВЕДУВАЊЕ НА ПОПИСОТ И ПОСТПОПИСНОТО ИСТРАЖУВАЊЕ
Член 12
	Пописот го организира и го спроведува Државниот завод за статистика. 
Член 13
(1) Државниот завод за статистика ги врши следниве работи:
· навремено ги известува населението и деловните субјекти за целите, задачите и за други прашања во врска со Пописот,
· врши стручна обука на членовите на комисиите за пописните реони, реонските попишувачи и другите учесници,
· организира и спроведува обука на учесниците во Пописот од аспект на примената на прописите од областа на заштитата на личните податоци при спроведувањето на Пописот,
· ги координира заедничките активности за подготовка, организација и спроведување на Пописот и, во согласност со овој Закон, дава инструкции, обезбедува стручна помош и бара извештаи од учесниците за реализацијата на пописните активности,
· соработува со надлежните министерства, единиците на локалната самоуправа и со други органи, организации, агенции и тела на Владата,
· обезбедува инструменти (методолошки упатства, технички средства, и друго) за спроведување на Пописот и ги доставува до комисиите за пописните реони и другите надлежни органи за спроведување на Пописот утврдени во членот 15 од овој Закон,
· подготвува, организира и спроведува пилот истражување,
· поднесува барање за поведување прекршочна постапка во согласност со овој Закон,
· утврдува Програма за обработка и објавување на податоците од Пописот, во која се содржани податоците и индикаторите што ќе бидат објавени од Пописот,
· врши обработка на пописниот материјал,
· ги објавува резултатите од Пописот,  
· применува технички и организациски мерки за заштита на податоците, во согласност со прописите од областа на заштитата на личните податоци, 
· поднесува извештај за Пописот до Владата на Република Северна Македонија во рок од шест месеци по спроведувањето на Пописот и 
· врши и други работи согласно со законот.
(2) Директорот на Државниот завод за статистика:
· пропишува Методологија за Пописот,
· ја пропишува содржината на пописните обрасци согласно со пропишаната Методологија за Пописот,
· утврдува упатства и други инструменти за организација, спроведување и обработка на Пописот,
· утврдува Правилник за формите, техниката и начинот на обезбедување на безбедноста и заштитата на личните податоци од Пописот,
· ги утврдува начинот и поблиските услови за именување членови на комисиите за пописните реони и за селекција и избор на реонските инструктори и попишувачи,
· ги формира Комисиите за пописните реони на предлог на единиците на локалната самоуправа, 
· именува и разрешува државни инструктори,
· формира стручно тело – Биро за попис – за извршување на задачите на Државниот завод за статистика во подготовката, организацијата и спроведувањето на Пописот
· го утврдува финансискиот план за користење на обезбедените средства за Пописот,
· ги утврдува начинот и поблиските услови за утврдување надоместок за извршените работи на учесниците во Пописот, по предлог на Бирото за Попис и
· врши и други работи согласно со овој Закон.
Член 14
Постпописното истражување ќе се спроведува во случајно избрани пописни кругови и општини.
Постпописното истражување од став 1 на овој член ќе се врши на посебни обрасци.
Содржината на обрасците од став 2 на овој член ја пропишува директорот на Државниот завод за статистика.
V. УЧЕСТВО НА МИНИСТЕРСТВАТА, ДРУГИТЕ ОРГАНИ НА ДРЖАВНАТА УПРАВА И ДРУГИ ИНСТИТУЦИИ
Член 15
Во рамките на своите надлежности утврдени со закон, во извршувањето на одредени работи од Пописот учествуваат:
1. Министерството за земјоделство, шумарство и водостопанство
2. Единиците на локалната самоуправа
[bookmark: _Hlk111544284]3. Агенцијата за катастар на недвижности 
4. Агенцијата за поттикнување на развојот на земјоделството
5. Агенцијата за храна и ветеринарство и  
6. Други органи, организации и институции.
Министерство за земјоделство, шумарство и водостопанство
Член 16
Министерството за земјоделство, шумарство и водостопанство ги врши следните работи:
1. Му дава организационо-техничка и стручна поддршка на Државниот завод за статистика во текот на подготовката и спроведувањето на Пописот
2. Обезбедува пристап до административните податоци потребни за спроведување на Пописот
3. Дава поддршка за информирање на населението и деловните субјекти за потребата и значењето на Пописот 
4. Обезбедува бесплатно користење на просториите во своите локални единици за потребите на спроведување на Пописот
5. Врши и други активности од својот делокруг и надлежност утврдени со овој Закон. 
Единици на локалната самоуправа
Член 17
	Единиците на локалната самоуправа ги вршат следните работи: 
1. Предлагаат членови во комисијата за пописниот реон 
2. Обезбедуваат простории за работа на комисијата за пописниот реон 
3. Го следат спроведувањето на Пописот на подрачјето на општините што го составуваат пописниот реон, 
4. Ѝ даваат помош на комисијата за пописниот реон во извршувањето на пописните задачи и 
5. Вршат други работи во согласност со упатствата на Државниот завод за статистика.
Агенција за катастар на недвижности
Член 18
(1) Агенцијата за катастар на недвижности како надлежна институција за водење на Регистарот на просторни единици, во соработка со Државниот завод за статистика, во фазата на подготовката на Пописот ги ажурира границите на просторните единици во Регистарот. 
(2) Агенцијата за катастар на недвижности, во соработка со Државниот завод за статистика, изработува скици на границите на пописните кругови и ги доставува до Државниот завод за статистика. 
(3) Агенцијата за катастар и недвижности ги планира и ги покрива трошоците за изработка на скиците во рамките на својот буџет. 

Член 19
Агенцијата за поттикнување на развојот на земјоделството ги врши следните работи:
1. Дава поддршка за информирање на населението и деловните субјекти за потребата и значењето на Пописот
2. Обезбедува бесплатно користење на просториите во своите локални единици за потребите на спроведувањето на Пописот и
3. Врши и други активности од својот делокруг и надлежност утврдени со овој Закон. 


Агенција за храна и ветеринарство
Член 20
Агенцијата за храна и ветеринарство ги врши следните работи:
1. Обезбедува пристап до административните податоци потребни за спроведување на Пописот и
2. Врши и други активности од својот делокруг и надлежност утврдени со овој Закон. 
Други органи, организации и институции
Член 21
	Покрај органите и телата утврдени во член 15 , точка од 1 до 5, на овој Закон, во Пописот учествуваат и други органи, организации, агенции и тела на Владата, кои се должни во случај на потреба да му дадат поддршка на Државниот завод за статистика за подготовките и спроведувањето на Пописот, во рамките на своите надлежности утврдени со посебни прописи.
VI. СТРУЧНИ ТЕЛА И УЧЕСНИЦИ ВО СПРОВЕДУВАЊЕТО НА ПОПИСОТ
Член 22
	Во подготовката, организацијата и спроведувањето на Пописот учествуваат и:
· Советот за статистика на Република Северна Македонија, 
· Комисиите за пописните реони,
· Државните инструктори,
· Реонските инструктори,
· Реонските попишувачи и
· Други учесници определени за вршење административни, сметководствени, технички и други работи.
Член 23
	Советот за статистика на Република Северна Македонија, како стручно советодавно тело за државната статистика, во согласност со Законот за државната статистика, дава предлози и сугестии при подготовката на инструментите и методолошките основи за Пописот и му дава мислење на директорот на Државниот завод за статистика за содржината на Методологијата за Пописот и пописните обрасци.
Член 24
Комисијата за пописниот реон е должна, во согласност со инструкциите од Државниот завод за статистика, навремено да ги преземе сите мерки неопходни за квалитетна подготовка, организација и спроведување на Пописот на територијата за која е надлежна. Комисијата за пописниот реон ги врши следниве работи:
· учествува во информирањето на населението и деловните субјекти за значењето на Пописот и за правата и должностите на граѓаните во Пописот,   
· врши распределба на пописниот материјал до учесниците за кои има надлежност,    
· презема мерки за навремено и целосно опфаќање на единиците на Пописот,
· обезбедува просторни и други услови за спроведување на обуките на учесниците во Пописот,
· заедно со државните инструктори подготвува предлог за избор на реонски инструктори и попишувачи,
· заедно со државните инструктори и реонските инструктори врши распоредување на реонските попишувачи по пописни кругови и
· врши и други работи во врска со Пописот, согласно со Упатството за начинот на работењето на комисиите за пописните реони и овој закон.
Член 25
(1) Комисијата за пописниот реон е составена од 3 (три) до 7 (седум) члена, вклучувајќи го и претседателот.
(2) Вкупниот број членови на комисијата за пописниот реон од ставот (1) од овој член се утврдува во зависност од бројот на општините во пописниот реон и од бројот на вкупното население во пописниот реон според податоците од Пописот на населението, домаќинствата и становите во Република Северна Македонија, 2021 година.
(3) Директорот на Државниот завод за статистика ги именува членовите на комисијата од ставот (1) на овој член од редот на административните службеници со високо образование вработени во единицата на локалната самоуправа, по предлог на единиците на локалната самоуправа што го составуваат пописниот реон, како и по предлог на министерот за земјоделство, шумарство и водостопанство едно лице со високо образование од Министерството за земјоделство, шумарство и водостопанство. Претседател на Комисијата е секретарот, односно членот од општината каде што е седиштето на пописниот реон.
Член 26
 (1) Државните инструктори ги именува директорот на Државниот завод за статистика од редот на вработените со високо образование во Државниот завод за статистика.
(2) По потреба, по предлог на министерот, Министерството за земјоделство, шумарство и водостопанство предлага до директорот на ДЗС лица за државни инструктори, а директорот на Државниот завод за статистика ги именува државните инструктори и од редот на вработените со високо образование во Министерството за земјоделство, шумарство и водостопанство и органите во состав на Министерството.
(3) Директорот на Државниот завод за статистика на државните инструктори им издава писмено овластување.
(4) За секој пописен реон се назначуваат од еден до пет државни инструктори во зависност од бројот на општините во пописниот реон и од бројот на вкупното население во пописниот реон според податоците од Пописот на населението, домаќинствата и становите во Република Северна Македонија, 2021 година.
Член 27
Државните инструктори ги вршат следниве работи:
	1) Спроведуваат обука на реонските инструктори за пописната методологија и користењето на апликацијата за внес на податоци
	2) Вршат целосен увид во спроведувањето на Пописот во пописниот реон
	3) Им даваат стручни толкувања на учесниците во Пописот за методолошките материјали и другите инструменти во Пописот
	4) Ги пренесуваат ставовите на Државниот завод за статистика по определени прашања од Пописот и обезбедуваат запознавање со нив за сите учесници во Пописот и нивна примена на терен
	5) Редовно и непосредно го следат спроведувањето на Пописот 
	6) Ја следат работата на комисијата за пописниот реон и даваат стручна помош во организацијата и спроведувањето на Пописот и непосредно укажуваат на неправилностите во работењето
	7) Секојдневно го информираат Државниот завод за статистика за подготовките, текот и спроведувањето на Пописот
 	8) Го следат попишувањето што го вршат реонските попишувачи и ја координираат и организираат нивната работа во пописните кругови за кои се задолжени  
	9) Вршат проверка и верификација на прибраните податоци и 
	10) Вршат и други работи и задачи во врска со Пописот, во согласност со Упатството за начинот на работењето на државните инструктори и со овој Закон.


Член 28
 (1) Реонските инструктори и попишувачи ги избира комисија што ја формира директорот на Државниот завод за статистика, ако ги исполнуваат следниве општи услови:
· да се државјани на Република Северна Македонија,
· да се полнолетни,
· да имаат завршено високо образование за позицијата реонски инструктор и најмалку средно образование за позицијата реонски попишувач и
· да имаат познавање за работа со персонален компјутер – таблет.
При изборот ќе имаат предност невработените кандидати. 
(2) Во случај на недоволен број пријавени кандидати од став 1 на овој член, по барање на Државниот завод за статистика, може да се ангажираат административни службеници.
Раководните лица на институциите од кои се ангажирани административните службеници се должни да ги ослободат од работните обврски во деновите на спроведување на Пописот.
[bookmark: _Hlk196469147]Член 29
(1) Реонските инструктори ја спроведуваат обуката на реонските попишувачи.
(2) Реонските инструктори непосредно го следат попишувањето што го вршат реонските попишувачи, ја координираат работата на попишувачите и се грижат за квалитетно попишување и целосен опфат на единиците на Пописот.
 (3) Реонските инструктори работат согласно со Упатството за попишување и во текот на попишувањето и во другите активности во врска со Пописот се должни да постапуваат согласно со инструкциите од државните инструктори. За својата работа, текот на попишувањето и другите активности во врска со Пописот, тековно ги информираат државните инструктори и комисијата за пописниот реон.
(4) Реонските инструктори се должни да ги чуваат како доверливи сите податоци до кои ќе дојдат при спроведувањето на Пописот и задачите што им се доверени. 
Член 30
(1) Реонските попишувачи вршат непосредно попишување на семејните земјоделски стопанства и деловните субјекти и ги внесуваат податоците во електронски пописен образец. 
(2) Реонските попишувачи се должни во текот на попишувањето да постапуваат согласно со Методологијата и Упатството за попишување.
(3) Реонските попишувачи се должни во пописните обрасци да ги внесат податоците според исказот на лицата што ги даваат податоците. Стручна помош на реонскиот попишувач при спроведувањето на Пописот му даваат државните и реонските инструктори. 
(4) Реонските попишувачи се должни да ги чуваат како доверливи сите податоци до кои ќе дојдат при спроведувањето на Пописот и задачите што им се доверени.
Член 31
(1) За спроведување на административни, сметководствени-технички и други работи во Комисиите за пописен реон се ангажираат лица за извршување на овие услуги.  
(2) Лицата за вршење на административни, сметководствени-технички и други работи ги предлагаат Комисиите на пописниот реон.
(3) Начинот на реализацијата на задачите од ставот 1 на овој член, бројот на потребните лица, остварувањето на комуникацијата и соработката со комисиите за пописните реони ќе се уреди со правилник што го донесува директорот на Државниот завод за статистика.
VII. НАЧИН НА СПРОВЕДУВАЊЕ НА ПОПИСОТ И АНГАЖИРАЊЕ НА УЧЕСНИЦИТЕ
Член 32
(1) Пописот ќе се спроведе со употреба на преносен компјутер – таблет, на посебна апликација, при што задолжително ќе бидат применети техничките и организациските мерки согласно со прописите од областа на заштитата на личните податоци.
(2) Содржината и формата на пописниот образец ги пропишува директорот на Државниот завод за статистика.
Член 33
(1) Податоците за Пописот се прибираат со методот на интервју.
(2) За прибирање на податоците, сетот прашања за семејните земјоделски стопанства и за деловните субјекти е дефиниран во Прашалникот за семејните земјоделски стопанства и за деловните субјекти, кој е вграден во соодветна ИТ-апликација.
(3) Интервјуто го спроведуваат обучени реонски попишувачи со помош на рачно преносливи компјутери – таблети во кои е вградена апликација со пописниот прашалник. 
(4) Реонските попишувачи податоците од семејното земјоделско стопанство ги прибираат од носителот на стопанството или од полнолетен член на семејното земјоделско стопанство кој има најмногу сознанија за активностите на земјоделското стопанство. 
(5) Реонските попишувачи податоците од деловните субјекти ги прибираат од управителот или од лице определено од него кое најдобро ги познава активностите што ги врши земјоделското стопанство. 
(6) Деловниот субјект што врши дејност на земјоделско производство и одговорното лице кај деловниот субјект што врши дејност на земјоделско производство се должни, во утврдените рокови, без надомест, да дадат точни и целосни одговори на сите прашања од пописниот прашалник. 
(7) Носителот на семејното земјоделско стопанство или полнолетен член на семејното земјоделско стопанство кому му се познати податоците што се прибираат со Пописот е должен без надомест да даде точни и целосни одговори на сите прашања од пописниот прашалник.
(8) Во случај кога поради посебни околности, кои вклучуваат настани или одредени состојби што не може да се предвидат и врз кои не може да се влијае, а кои ги загрозуваат животот и здравјето на граѓаните и имотот или го нарушуваат земјоделското производство, собирањето податоци може да се врши со користење прифатливи методи во зависност од дадените околности (преку телефон, електронска адреса).
Член 34
	За подготовката и спроведувањето на Пописот и обработката на пописниот материјал, Државниот завод за статистика може да вработува лица на определено време, во согласност со закон.
Член 35
	Директорот на Државниот завод за статистика склучува договор за дело со учесниците во Пописот што ќе бидат ангажирани во својство на реонски инструктори и попишувачи и со лицата за вршење административни, сметководствено-технички и други работи. 
Член 36
(1) За работата во Пописот, директорот на Државниот завод за статистика им издава писмено овластување, кое важи само со лична карта, на лицата што учествуваат во Пописот во својство на претседатели и членови на комисиите за пописните реони, реонски инструктори, реонски попишувачи.
(2) Учесниците во Пописот од ставот 1 на овој член при извршувањето на своите задачи во Пописот се должни, без претходно барање, да го покажат издаденото овластување.
(3) Учесникот во Пописот од ставот 1 на овој член што не ги почитува овој Закон, упатствата и инструментите при вршењето на попишувањето ќе биде разрешен од директорот на Државниот завод за статистика со кого склучил договор за дело и овластувањето ќе му биде одземено.
(4) Предлог за разрешување член на комисија за пописниот реон, реонски инструктор и реонски попишувач може да поднесе државниот инструктор.
 

VIII. УПОТРЕБА НА ЈАЗИЦИТЕ ВО ПОПИСОТ
Член 37
(1) Апликацијата со која ќе се врши попишувањето ќе биде изготвена на македонски јазик и на неговото кирилско писмо, како и на јазикот што го зборуваат најмалку 20% од граѓаните во Република Северна Македонија и на неговото писмо.
(2) Попишувањето се врши на јазикот што ќе го избере лицето кое се попишува или лицето кое ги дава податоците, а ќе се пополнува во апликацијата од став 1 на овој член.
3) Поради подобро разбирање на прашањата од страна на учесниците во пописните активности, во рамките на секој пописен реон ќе се обезбеди превод на пописните обрасци на јазикот на припадниците на етничките заедници од пописниот реон.
IX. КОРИСТЕЊЕ, ЧУВАЊЕ И ЗАШТИТА НА ПОДАТОЦИТЕ ОД ПОПИСОТ
Член 38
Индивидуалните податоци прибрани со Пописот може да се користат за:
· целите утврдени со овој Закон,
· целите за кои може да се користат индивидуални податоци во согласност со Законот за државната статистика и
· воспоставување и водење статистички регистри од страна на Државниот завод за статистика.
Член 39
	Индивидуалните податоци прибрани со Пописот не може да се користат за воспоставување, водење и ажурирање административни регистри.
Член 40
(1) Попишаните лица и деловни субјекти задолжително треба да бидат информирани за заштитата на индивидуалните податоци што ќе бидат собрани со Пописот и дека овие податоци не може да се користат за донесување какви било одлуки во врска со правното или со физичкото лице на кое се однесуваат. 
(2) Во апликативното решение за пописните обрасци од членот 32, став 2 од овој Закон ќе се наведе дека индивидуалните податоци што се прибираат со Пописот се доверливи и заштитени со овој Закон и со друг закон.



Член 41
(1) Лицата што се овластени да учествуваат во спроведувањето на Пописот, како и вработените лица од Државниот завод за статистика и договорните изведувачи, се должни сите индивидуални податоци што ќе ги добијат за целите на Пописот да ги чуваат како доверливи податоци за време и по завршувањето на Пописот. 
(2) Лицата од ставот 1 на овој член задолжително се информираат за обврските за чување на тајноста на податоците од Пописот.
Член 42
(1) За податоците од Пописот ќе се обезбедат соодветни мерки за заштита и сигурност од неовластено давање, користење и поврзување, како и уништување, губење или промена на податоците. 
(2) Директорот на Државниот завод за статистика ќе ги пропише со правилник мерките и техниките за заштита на податоците од Пописот.
Член 43
	По публикувањето на дефинитивните резултати, пописните обрасци или електронските медиуми со кои е спроведен Пописот ќе бидат складирани како доверливи документи, заштитени со закон и ќе се чуваат до спроведувањето на следниот попис на земјоделството, а потоа ќе бидат уништени.  
 X. ОБРАБОТКА И ОБЈАВУВАЊЕ НА ПОДАТОЦИТЕ ОД ПОПИСОТ
Член 44
	Обработката на податоците од Пописот ја врши Државниот завод за статистика според утврдена програма и утврдена временска динамика.
	Програмата од став 1 на овој член ја донесува директорот на Државниот завод за статистика. 
Член 45
Резултатите од Пописот се објавуваат како агрегирани статистички податоци, без никаква можност за разоткривање на индивидуалните податоци и под исти услови се достапни за сите корисници.



Член 46
(1) За потребите на корисниците на статистичките податоци, Државниот завод за статистика може да изготвува агрегирани (збирни) податоци и надвор од програмата, односно од членот 42 на овој Закон, ако не се повредуваат одредбите за заштита на индивидуалните податоци.
(2) Во случаите од ставот 1 на овој член, барателот на податоците е должен да ги надомести трошоците за дополнителната обработка во согласност со Решението за цените на публикациските материјали што ги подготвува Државниот завод за статистика и трошоците за дополнителна обработка на податоците.
Член 47
	Државниот завод за статистика ќе ги објавува дефинитивните резултати од Пописот сукцесивно по завршувањето на обработката до 31 декември 2028 година.
 XI. ИНФОРМИРАЊЕ НА НАСЕЛЕНИЕТО ЗА ЦЕЛИТЕ И ЗНАЧЕЊЕТО НА ПОПИСОТ
Член 48
	Државниот завод за статистика навремено ќе ги информира населението и деловните субјекти во Република Северна Македонија за целите и задачите на Пописот, начинот и постапката на попишување, како и за правата и обврските на граѓаните при спроведувањето на Пописот. 
XII. ФИНАНСИРАЊЕ НА ПОПИСОТ
Член 49
Вкупно потребните средства за организирање, подготовка, спроведување и обработка на Пописот ќе се обезбедат со посебна програма на Државниот завод за статистика од Буџетот на Република Северна Македонија за тековната година.
Ако се обезбедат средства и од меѓународни донатори, износот на средствата што ќе бидат обезбедени од Буџетот ќе се намали во висина на обезбедените средства од донаторите.
Финансиските аранжмани за средствата што ќе бидат обезбедени од меѓународни организации ќе бидат специфицирани со договори или меморандуми на разбирање. 
Член 50
Директорот на Државниот завод за статистика ќе поднесе извештај до Владата на Република Северна Македонија за подготовката и спроведувањето на Пописот на земјоделството и за реализирањето на средствата од член 49 од овој Закон во рок од шест месеци по завршување на Пописот.  
 
XIII. ПРЕКРШОЧНИ ОДРЕДБИ
Повреда на Пописот
Член 51
За прекршок сторен од трговско друштво што нема да даде точни и целосни одговори во утврдените рокови и што ќе одбие да одговори без надомест на сите прашања од прашалникот, согласно со член 33, став 6од овој Закон, ќе му се изрече глоба на:
· Правното лице микротрговец глоба во износ од 250 до 500 евра во денарска противвредност.
· Правното лице мал трговец глоба во износ од 500 до 1000 евра во денарска противвредност.
· Правното лице среден трговец глоба во износ од 1000 до 2000 евра во денарска противвредност.
· Правното лице голем трговец глоба во износ од 2000 до 5000 евра во денарска противвредност.
· За прекршокот од ставот 1 на овој член ќе му се изрече глоба на:
· Одговорното лице во правното лице микротрговец во износ од 50 до 100 евра во денарска противвредност.
· Одговорното лице во правното лице мал трговец во износ од 100 до 150 евра во денарска противвредност.
· Одговорното лице во правното лице среден трговец во износ од 150 до 250 евра во денарска противвредност.
· Одговорното лице во правното лице голем трговец во износ од 250 до 500 евра во денарска противвредност.
Член 52
Глоба во износ до 250 евра во денарска противвредност ќе му се изрече за прекршок на физичко лице ако одбие да ги даде податоците што се бараат од него за Пописот или ако даде неточни податоци (дефинирани со член 33, став 7 од овој Закон). 
Член 53
Глоба во износ до 250 евра во денарска противвредност ќе му се изрече за прекршок на физичко лице ако како учесник во Пописот неовластено издаде податоци од Пописот на трето лице или во својство на државен инструктор, реонски попишувач, односно член на комисијата за пописниот реон нема да постапи во согласност со упатствата и инструментите за спроведување на Пописот и со овој Закон(дефинирани со член 41 од -овој Закон). 
Член 54
Во случај на спор по одредбите од овој Закон надлежен е Основниот суд Скопје 1.
Член 55
Пред поднесување на барањето за поведување прекршочна постапка пред надлежниот суд, се спроведува постапка за порамнување во согласност со Законот за прекршоците. 
XIV. ПРЕОДНИ И ЗАВРШНИ ОДРЕДБИ 
Член 56
(1) Подзаконските акти предвидени со овој Закон ќе се донесат во рок од шест месеци од денот на влегувањето во сила на овој Закон.
(2) Методологијата за Пописот и прашањата содржани во пописната апликација ќе се утврдат од страна на директорот на Државниот завод за статистика и ќе се објават во „Службен весник на Република Северна Македонија“ во рок од еден месец од денот на влегувањето во сила на овој Закон.
Член 57
[bookmark: _Hlk134705131]Овој Закон влегува во сила осмиот ден од денот на објавувањето во „Службен весник на Република Северна Македонија“.


ОБРАЗЛОЖЕНИЕ НА ПРЕДЛОГ - ЗАКОНОТ
I. ОБЈАСНУВАЊЕ НА СОДРЖИНАТА НА ОДРЕДБИТЕ НА ЗАКОНОТ ЗА ПОПИСОТ НА ЗЕМЈОДЕЛСТВОТО ВО РЕПУБЛИКА СЕВЕРНА МАКЕДОНИЈА ВО 2027 ГОДИНА
	Законот, чие донесување се предлага, е поделен во 14 глави со вкупно 57 членови со кои се уредува процедурата на спроведувањето на Пописот на земјоделството во Република Северна Македонија во 2027 година.	
[bookmark: _Hlk126221427]Глава I – ОПШТИ ОДРЕДБИ
Глава I се состои од шест членови. Со членовите се уредуваат општите прашања за Пописот (подготовката, организацијата и спроведувањето на Пописот и др.), терминот на спроведување на Пописот и постпописното истражување, како и користењето на административните извори на податоци. Во посебен член се дава објаснување на поимите што се употребуваат во Пописот.
Глава II – ЕДИНИЦИ ШТО ЌЕ БИДАТ ОПФАТЕНИ СО ПОПИСОТ
Главата II содржи три членови со кои прецизно се наведуваат единиците што ќе бидат опфатени со Пописот и видот на податоците што ќе бидат прибрани со нив. Со посебен член се прецизирани и единиците што не се единици на Пописот.
Глава III – ПОПИСНИ РЕОНИ
Во оваа глава се утврдени пописните реони што се утврдени со Законот заради организациски потреби. Се предвидува да има вкупно 35 пописни реони.
[bookmark: _Hlk126221467]Глава IV – НАДЛЕЖЕН ОРГАН ЗА ОРГАНИЗАЦИЈА И СПРОВЕДУВАЊЕ НА ПОПИСОТ 
Глава IV содржи три члена, од кои во член 12 се утврдува дека Пописот го организира и го спроведува Државниот завод за статистика. Утврдената надлежност на Државниот завод за статистика (ДЗС) е целосно во согласност со препораките на Евростат и на одредбите на Законот за државната статистика.
Во член 13 е утврдено дека Заводот ги пропишува Методологијата за Пописот и содржината на сите пописни и помошни обрасци и материјали потребни за спроведување на Пописот, пописните кругови, техничко-организациските работи, инструментите (обрасците, упатствата и др.) за спроведување на Пописот, критериумите за избор на учесниците во Пописот и нивната обука, финансискиот план за користење на обезбедените средства за Пописот, принципите, мерилата и критериумите за надомест за извршените работи на учесниците во Пописот, програмата за обработка, со содржина на обработените и публикациските табели, известувањето на населението во врска со Пописот, прибирањето и обработката на пописниот материјал, објавувањето на резултатите од Пописот и поднесувањето извештај за Пописот до Владата на Република Северна Македонија во рок од шест месеци по објавувањето на дефинитивните резултати од Пописот. Во членот се дава објаснување за начинот на спроведувањето на постпописното истражување. 
Глава V – УЧЕСТВО НА МИНИСТЕРСТВАТА, ДРУГИТЕ ОРГАНИ НА ДРЖАВНАТА УПРАВА И ДРУГИ ИНСТИТУЦИИ
Во глава V со седум членови се утврдени органите на државната управа (министерства и управни организации), како и носителите на административни збирки на податоци што учествуваат во спроведувањето на Пописот. Со посебни членови се утврдени надлежностите и задолженијата на органите на државната управа во постапката за реализацијата на Пописот. Во Пописот се планира да се користат административни податоци содржани во збирките на податоци со кои управуваат одредени јавни институции. Од најголема важност ќе биде тие збирки да му бидат достапни на ДЗС во спроведувањето на Пописот. Покрај тоа што ова прашање е уредено со Законот за државната статистика, со Предлог-законот за Пописот на земјоделството се зајакнува правото на Државниот завод за статистика да има неограничен достап до овие податоци.
Глава VI – СТРУЧНИ ТЕЛА И УЧЕСНИЦИ ВО СПРОВЕДУВАЊЕТО НА ПОПИСОТ
Во глава VI со десет членови се утврдуваат стручните тела и учесниците во спроведувањето на Пописот, и тоа: Советот за статистика на Република Северна Македонија, комисиите за пописните реони како оперативно-техничко тело, државните инструктори, реонските попишувачи и други учесници во пописниот процес. Во посебни членови од оваа глава определени се надлежностите на учесниците во пописниот процес, нивниот состав, како и начинот на именување.
Глава VII – НАЧИН НА ИЗВРШУВАЊЕ НА ПОПИСОТ И АНГАЖИРАЊЕ НА УЧЕСНИЦИТЕ            
Во оваа глава со пет членови е уредена постапката за начинот на непосредното спроведување на Пописот, односно начинот на кој се прибираат податоците за семејните земјоделски стопанства, податоците од деловните субјекти и единиците во состав на деловните субјекти што вршат земјоделско производство, електронските пописни обрасци (Прашалник за семејните земјоделски стопанства за деловни субјекти), изборот на учесниците во Пописот. 
Со посебен член се утврдува дека учесниците во Пописот при извршувањето на своите задачи се должни без претходно барање да покажат овластување издадено од страна на директорот на Државниот завод за статистика. 

Глава VIII – УПОТРЕБА НА ЈАЗИЦИТЕ ВО ПОПИСОТ
Со Законот се предвидува апликацијата со која ќе се врши попишувањето да биде на македонски јазик, како и на јазикот што го зборуваат најмалку 20 % од граѓаните на Република Северна Македонија, а попишувањето да се врши на јазикот што ќе го избере лицето кое се попишува или лицето кое ги дава податоците.
За подобро разбирање на термините употребени во прашалниците, ќе се обезбеди превод на пописните обрасци на јазиците на припадниците на етничките заедници во пописниот реон.
Глава IX – КОРИСТЕЊЕ, ЧУВАЊЕ И ЗАШТИТА НА ПОДАТОЦИТЕ ОД ПОПИСОТ
Во глава IX со шест членови се уредува за кои цели може да се користат личните податоци прибрани со Пописот, како и заштитата на личните податоци, а истовремено се обврзуваат лицата учесници за спроведување на Пописот да ги чуваат податоците како доверливи податоци, и тоа за време и по завршувањето на Пописот. За податоците од Пописот ќе се обезбедат соодветни мерки за заштита и сигурност од неовластено давање, користење и поврзување, како и уништување, губење или промена на податоците. 
[bookmark: _Hlk126221650]Глава X – ОБРАБОТКА И ОБЈАВУВАЊЕ НА ПОДАТОЦИТЕ ОД ПОПИСОТ
Во четири членови од глава X се определува дека обработката и објавувањето на податоците од Пописот ги врши Државниот завод за статистика според утврдена програма и утврдена временска динамика. Исто така, со член од оваа глава се определува дека резултатите од собраните податоци за пописни цели ќе бидат публикувани во определен рок и ќе бидат публикувани или подготвени за потребите на корисниците како агрегирани податоци, од кои нема да може да се идентификува субјектот на податоците (правното или физичкото лице) на кој се однесуваат тие податоци. Со посебен член се уредува дека резултатите од Пописот ќе се објавуваат сукцесивно по завршувањето на Пописот, а најдоцна до крајот на 2028 година.
Глава XI – ИНФОРМИРАЊЕ НА НАСЕЛЕНИЕТО ЗА ЦЕЛИТЕ И ЗНАЧЕЊЕТО НА ПОПИСОТ
Со еден член од оваа глава е предвидена обврска за Државниот завод за статистика да обезбеди целосно и навремено информирање на населението на Република Северна Македонија за целите и задачите на Пописот, начинот и постапките на попишувањето, како и за правата и обврските на граѓаните при спроведувањето на Пописот. За таа цел, Државниот завод за статистика ќе подготви комуникациска стратегија за Пописот.


Глава XII – ФИНАНСИРАЊЕ НА ПОПИСОТ
Со два члена од глава XII се утврдува дека средствата за оваа масовна статистичка операција за подготовка, спроведување, обработка и објавување на резултатите од Пописот се обезбедуваат од Буџетот на Република Северна Македонија. За реализација на средствата што ќе бидат потрошени за спроведување на Пописот, директорот на Државниот завод за статистика има обврска да поднесе извештај до Владата на Република Северна Македонија. Попишувачите, реонските инструктори, државните инструктори, членовите на Бирото за Пописот, работните групи во Државниот завод за статистика и другите лица што се ангажирани за Пописот имаат право на паричен надомест за ангажманот. Висината на надоместокот ја определува директорот на Државниот завод за статистика со посебен правилник.
Глава XIII –ПРЕКРШОЧНИ ОДРЕДБИ
Во оваа глава се содржани пет членови. Со посебен член се определува одговорноста за сторен прекршок за трговското друштво и одговорното лице во трговското друштво и се утврдува висината на глобата за сторениот прекршок ако дадат неточни податоци или ако одбијат да ги дадат податоците. Исто така, во посебен член се утврдува и одговорноста на физичкото лице што учествува во Пописот ако даде неточни податоци или ако одбие да ги даде истите на овластеното лице, а исто така се утврдува и висината на глобата.
Воедно, со членот 53 се утврдува дека глоба во износ до 250 евра во денарска противвредност ќе му се изрече за прекршок на физичко лице ако како учесник во Пописот неовластено издаде податоци од Пописот на трето лице или во својство на државен инструктор, реонски попишувач, односно член на комисијата за пописниот реон, нема да постапи во согласност со упатствата и инструментите за спроведување на Пописот и со овој Закон.
Со посебен член е утврден надлежен орган во случај на спор по одредбите на овој Закон и е утврдена обврската пред да се поднесе барањето за поведување прекршочна постапка, да се спроведе постапка за порамнување, согласно со одредбите од Законот за прекршоците.
Глава XIV – ПРЕОДНИ И ЗАВРШНИ ОДРЕДБИ
Глава 14 содржи два члена. Со првиот член се определува рокот во кој треба да се донесат подзаконските акти утврдени со овој Закон. Со членот 57, како последен член од Законот, се определува неговото влегување во сила.


II. МЕЃУСЕБНА ПОВРЗАНОСТ НА РЕШЕНИЈАТА СОДРЖАНИ ВО ПРЕДЛОГ-ЗАКОНОТ
Решенијата што се предлагаат произлегуваат од меѓународно прифатени стандарди кои треба да ги исполни секоја држава заради единствена обработка на статистички податоци.
Поради ова се земени предвид Регулативата (ЕУ) бр. 2018/1091 за интегрирани статистики за земјоделските стопанства.
III. ПОСЛЕДИЦИ ШТО ЌЕ ПРОИЗЛЕЗАТ ОД ПРЕДЛОЖЕНИТЕ РЕШЕНИЈА
Со донесувањето на предложениот Закон, Република Северна Македонија на меѓународен план ќе ги исполни обврските од меѓународните акти донесени од надлежните тела и органи, а истовремено податоците што се добиени од Пописот ќе претставуваат солидна основа за потребите на општеството во целост.
*Со овој закон се врши усогласување со правото на Европската Унија (acquis communitaire), односно со Регулатива (ЕУ) 2018/1091 на Европскиот парламент и на Советот.

